Source: http://www.bihon.ro/echipele-csm-vor-victorii-in-etapele-din-weekend/news-20100205-03361648
Timestamp: 2017-08-17 02:12:26+00:00

Document:
Echipele CSM vor victorii în etapele din weekend - BIHON
Echipele CSM vor victorii în etapele din weekend
5. februarie 2010 14:37
Formaţiile de polo şi baschet feminin joacă acasă, iar cele de handbal şi baschet masculin în deplasare.
Echipa de polo CSM Frigo Conty va juca în bazinul propriu, primind vizita celor de la Sportul Studenţesc. Elevii antrenorului Cornel Gordan au parte de două meciuri facile, după teribila încleştare cu Spandau ’04 Berlin, când au fost atât de aproape de calificarea în semifinalele LEN Trophy. Partidele cu Sportul vor fi simple antrenamente cu public. Meciurile au loc la Bazinul Olimpic „Ioan Alexandrescu”, sâmbătă de la ora 18, respectiv duminică de la ora 9:30. Cea de-a doua echipă orădeană, Crişul, dispută două „duble” în deplasare, cu Dinamo (sâmbătă şi duminică), respectiv Steaua (luni şi marţi).
CSM Universitatea îşi începe sâmbătă meciurile din Grupa A1 a Diviziei A de baschet feminin, în compania formaţiei BC Teleorman Alexandria. Misiunea baschetbalistelor orădene este dificilă, echipa oaspete având un lot superior valoric. Partida are loc sâmbătă la Arena „Antonio Alexe”, cu începere de la ora 9:30.
Divizionara A de baschet masculinCSM Oradea dispută sâmbătă seară jocul din deplasare cu CSM Bucureşti, din cadrul etapei a XX-a. Elevii antrenorului Cristian Achim vizează victoria, fiind decişi să câştige şi în deplasare. „Băieţii vor să depăşească bariera psihologică a meciurilor din deplasare, unde nu au reuşit decât o singură victorie în acest campionat. Se anunţă un meci echilibrat, pe care cred că îl putem câştiga în cazul unei abordări serioase. Va fi un duel între jocul individual al vedetelor de la CSM Bucureşti şi jocul nostru colectiv, bazat pe altruism şi disciplină tactică”, a afirmat managerul secţiei de baschet masculin a CSM Oradea, Şerban Sere.
Handbaliştii orădeni debutează duminică în noul an, urmând să dispute meciul din deplasare cu Potaissa Turda. Va fi o partidă dificilă, antrenorul Sebastian Tudor având lotul decimat de accidentări.
Taguri: baschet masculin, csm oradea, Frigo Conty, handbal, polo

References: CSM 
 CSM 
 CSM 

CSM 
 CSM 
 CSM 
 CSM 
 csm